  Виталий Пронин 22-тӥ-26-тӥ феврале Удмуртиын ортчизы Россиысь спортэз яратӥсьёслэн нырысетӥ тол шудонъёссы. 48 улосысь 1 сюрслэсь ятыр спортсменъёс пыриськизы. Кёрлинген шудонъя ӵошатсконэ 10 команда пыриськизТуспуктӥз Валентина ЕмельяноваӴошатсконэз Ижысь «Аксион» культура юртын усьтӥзы. Отчы пыриськизы Удмуртиысь Правительстволэн Тӧроез Ярослав Семёнов, Россиысь спортъя министрлэн воштӥсез Марина Томилова но мукет кивалтӥсьёс. Флагез ӝутыны оскемын вал Олимпийской чемпионкалы Галина Кулаковалы. Таӵе бадӟым ӵошатсконэз юнме шорысь Удмуртиын ӧз ортчытэ. Угось 2 ар талэсь азьло шаерамы ортчиз ни вал спортэз яратӥсьёслэн ӵошатсконзы. Спортысь 6 амалъя ӵошатсконэ 1 сюрс 500 пала калык пыриськиз. Ӵошатсконъёслы соку вылӥ дунъет сётӥзы. Нош кыкетӥ мугез герӟаськемын асьме спортсменъёсын, угось соос тол Олимпиадаосы котькудаз сямен пырисько но медальёсын берто. Россиысь спортэз яратӥсьёслэн нырысетӥ тол шудонъёссы сӥземын вал Удмуртилэн кунлык басьтэмез дырысен 100 ар но Быдӟым Вормонлы 75 ар тырмонлы. Ужрадэз сӥё-дано усьтон дыръя калыкез тодматӥзы М. Калашниковен, П. Чайковскиен, Удмуртилэн толло но туннэ нуналэныз, артистъёс капчи мылкыд кузьмазы. Удмуртие лыктэм спортсменъёс пӧлысь тужгес кыдёкысьёсыз вал Камчаткаысь куасэн бызьылӥсьёс: Вера Лукина, Ольга Топильская, Сергей Числов но Виктор Слугин. Нош Якутиысь спортсменъёс 10 нуналлы азьпал лыктӥллям. Ӵошатсконъёс пӧртэм интыосын ортчизы. «Чекерил» спорткомплексын вожвылъяськизы гурезьысь сноубордэн нискыласьёс но кёрлинген шудӥсьёс. Нырысетӥ нуналаз ик спортэз яратӥсьёслы мастер-класс возьматӥзы нимо-дано спортсменъёс. Сноубордэн нискыланы дышетӥз 2010-тӥ арын Олимпиадаын азвесь медаль басьтэм Екатерина Илюхина. Кёрлинген шудыны дышетӥз дуннелэн чемпионэз, 2018-тӥ арын Олимпиадае пыриськем Анастасия Брызгалова. — Учкыса гинэ та шудон капчи адӟиське вылэм, нош изъёсты нискылтон математика выллем, зол но, каллен но уг яра лэзьыны, - шуэ Ижевскын улӥсь Елена Николаева. — Пиналъёсмес кёрлинген шудонэ нуллӥськомы бере, токма пукытозь, асьмеос но шудоно кариськимы. Кёрлинген шудонъя ӵошатсконэ 10 команда пыриськиз, пӧлысьтыз 3-ез Удмуртиысь: кёрлинген шудӥсь пиналъёслэн анай-атайёссы, шаерысьтымы ляб кылӥсьёслэн но Балезино каргуртысь командаос. Монэ тужгес но паймытӥзы балезиноос. 2 ар талэсь азьло соос нырысьсэ кёрлинген шудонэ пыриськизы вал, кельшем. Туэ нош ик кужымзэс эскерыны малпаллям. Озьы 2 семья — Волковъёс но Шиляевъёс — вань ужзэс куштыса, Ижевске лыктӥллям. Волковъёс татчы 3 тэшкылиосын вуизы, одӥгез вож нуны ай. Шудыны, пе, ӧз люкеты, волонтёръёслы тау, соос утиськыны юрттӥзы. Балезино каргуртысь Волковъёс но Шиляевъёс Туспуктӥз Валентина ЕмельяноваНош А. Демидов нимо спорткомплексын кужымзэс эскеризы триатлонэ пыриськисьёс. Спортсменъёс 3 иськем пыдын бызизы, собере 5 иськем великен ортчизы, бӧрысь 5 иськемзэ — куасэн. Дэри ёросысь Андрей Чирков нимаз ӵошатсконын 3-тӥ инты басьтӥз. Нош командаос пӧлын Удмуртиысь спортсменъёс (Сергей Ильин, Светлана Урванцева но Андрей Чирков) 1-тӥ интые потӥзы. Тужгес трос калык пыриськиз куасэн бызьылонъя ӵошатсконэ. 2 спортсменлы 87 арес вал ини. Соос но ӵошатскон дыръя 10 иськемез ортчизы. Нош Рязань улосысь 70 аресъем Владимир Барыхин, 2 арня ортчыса, Италие мыныны дасяське — дуннеысь спортэз яратӥсьёслэн куасэн бызьылонъя чемпионатазы. Куасэн бызьылӥсьёс пӧлын берпуметӥ нуналаз эстафета вал. Удмуртиысь спортсменъёс (Александр Байков, Вячеслав Глазырин но Андрей Чирков) 1-тӥ инты басьтӥзы. Россиысь спортэз яратӥсьёслэн нырысетӥ тол шудонъёсазы пыртэмын вал биатлон но. Россиысь Биатлонъя союз ӵектэмъя сое 29-тӥ феврале Ижысь А. Демидов нимо спорткомплексын ортчытозы. Спортсменъёслы мастер-класс возьматозы Николай Круглов, Иван Черезов, Максим Чудов но Дмитрий Ярошенко. Валентина Емельянова  